La tercera edició Ral·li Clàssics Territori Borgia es consolida com un referent en el seu àmbit
10 setembre 2024

## La tercera edició Ral·li Clàssics Territori Borgia es consolida com un referent en el seu àmbit10 setembre 2024Última actualització: 10 setembre 2024

![](../gestion/img/a762efb48bb7ff83f7fee5ae36d81c9376545a5760cc78743925a7726b2eecaa.jpg)  
  

El regidor delegat d'Esports, **Jesús Naveiro**; l'edil delegada de Turisme, **Balbina Sendra**; acompanyats per **Manolo Manrique** i **Alberto Pascual** del Club d'Automobilisme de Gandia, han presentat hui la tercera edició del 'Rally Clásicos Territorio Borgia', que se celebrarà aquest dissabte, 14 de setembre. Una prova de regularitat per a vehicles històrics puntuable per al trofeu Regularitat de la Comunitat Valenciana.  
  
"Les persones que s'hi acosten podran veure vehicles molt especials competint en una prova que consolida el binomi esport-turisme, ja que són molts els participants i amants del motor que s'aproparan a Gandia amb l'excusa de veure aquest tipus de vehicles", ha declarat Naveiro qui ha informat que el recorregut constarà de 319 quilòmetres dels quals 150 seran cronometrats.  
L'epicentre d'aquesta prova serà a la plaça del Prado. A partir de les 8 del matí serà el torn de la concentració i de verificació. La primera eixida es donarà a partir de les 9.45 hores mentre que la segona serà a les 16.40 hores des de Pinet per finalitzar cap a les 21.30 hores al Palau Ducal on es procedirà al lliurament de premis.  
L'edil ha volgut agrair al Club d'Automobilisme de Gandia "l'encomiable treball que fan des de l'entitat perquè aquesta prova seguisca creixent i consolidant-se com a referent al seu àmbit".  
  
Sendra ha explicat que aquesta prova "_és un ral·li amb vocació turística que, des del primer moment, tenia com a un dels seus objectius atraure persones amants de l'esport a Gandia. Són molts els clubs locals que treballen organitzant les seues proves tenint en compte el vessant turístic". "Que una prova automobilística pose en valor el patrimoni de la nostra família més universal és destacable, i per això hem d'agrair als organitzadors la visió que van tenir des de la primera edició_".  
  
Per la seua banda, Pascual ha recordat que "_fa tres anys vam proposar a l'alcalde l'organització d'aquesta prova i vam tindre les portes obertes. Hem d'agrair a l'Ajuntament la seua implicació a l'hora de promocionar la prova perquè també vam anar de la mà del consistori per presentar la prova a Fitur_", i afirmat que el ral·li s'està consolidant, ja que aquest tercer any es compta amb un 50% més inscrits que l'edició anterior. "_Els pilots que venen està repetint i cada cop són més els que s'inscriuen per primera vegada. Tindrem cotxes procedents de Madrid, de tota la Comunitat Valenciana i d'Albacete_".  
El directiu de l'entitat també ha volgut agrair la implicació dels consistoris de Pinet i la Diputació de València.  
  
Finalment, Manrique ha posat en valor el creixement d'inscripcions malgrat que en aquestes dates es fan moltes proves d'aquest tipus. "_El recorregut d'aquest any és més llarg que mai. Creiem que els participants es divertiran i, com en anteriors edicions, serà un esdeveniment referent_".